สำรองธนบัตรมูลค่า 120,000 ล้านบาท รองรับการใช้จ่ายในช่วงเทศกาลปีใหม่
นายสมบูรณ์ จิตเป็นธม ผู้ช่วยผู้ว่าการ สายออกบัตรธนาคาร ธนาคารแห่งประเทศไทย (ธปท.) เปิดเผยว่า ในช่วงสิ้นเดือนธันวาคม 2564 และช่วงเทศกาลปีใหม่ 2565 ที่ประชาชนมีความต้องการใช้ธนบัตรในระดับสูงกว่าปกตินั้น ธนาคารแห่งประเทศไทยได้พิจารณาปัจจัยทางเศรษฐกิจ สถานการณ์โควิด -19 แนวโน้มการชำระเงินผ่านช่องทางต่างๆ รวมถึงมาตรการภาครัฐที่เกี่ยวข้องและประเมินว่า ธนาคารพาณิชย์จะเบิกจ่ายธนบัตรจากธนาคารแห่งประเทศไทย เพื่อเตรียมพร้อมในการให้บริการประชาชนในช่วง 1 สัปดาห์ก่อนเทศกาลปีใหม่ 2565 เป็นมูลค่าสุทธิ ประมาณ 120,000 ล้านบาท ทั้งนี้ ธนาคารแห่งประเทศไทยได้เตรียมสำรองธนบัตรชนิดราคา ต่างๆ เพื่อรองรับกับความต้องการไว้อย่างเพียงพอแล้ว